tartuNLP/wikipedia-smugri-20251201 huggingface dataset:
Oceanus Procellarum

Oceanus Procellarum eli Myrskyjen valtameri on suurin Kuun "meristä" (). Myrskyjen valtameren pinta-ala on 2 283 300 km². Se sijaitsee Kuun Maahan näkyvällä puolella kattaen laajan alueen Kuun länsiosaa. Läpimitta on noin 2 600 kilometriä. Maasta katsottuna sijainti on idässä, mutta IAUssa
sovittiin, että myös Kuussa Auringon noususuunta on idässä ja laskusuunta lännessä, jolloin se pitää yhtä Kuun pinnalla havaitun kanssa. Meri näkyy paljaalla silmällä.
Oceanus Procellarum on todennäköisesti sekä täyttynyt törmäysallas että laavakenttä. Laavojen iäksi on saatu 3,2 miljardia vuotta. Vertailuksi vanhimmat näkyvällä puolella olevat laavat ovat Mare Serenitaksessa ollen 3,82–3,65 mrd. vuotta vanhoja. Pidetään todennäköisenä, että Procellarumin alueella radioaktiiviset alkuaineet ovat hajotessaan tuottaneet lämpöä, joka on aiheuttanut vulkaanista toimintaa laavapurkauksineen. Meressä sijaitsevan Hevelius-kraaterin eteläpuolista aluetta on 1800-luvulla kutsuttu Oceanus Tempestumiksi, Myrskyjen valtamereksi.
Oceanus Procellarumiin ovat laskeutuneet miehittämättömät avaruusluotaimet Surveyor 1, Surveyor 3, Luna 9 ja Luna 13 sekä miehitetty avaruuslento Apollo 12. Vuonna 1964 Ranger 7 -luotain otti ennen iskeytymistään Kuun pintaan 4 316 kuvaa, ja alue Procellarumia sekä Mare Nubiumia jonne luotain iskeytyi, nimettiin uudelleen Mare Cognitumiksi, "Tunnetuksi mereksi".
Roland TB-303

Roland TB-303 Bass Line, suomalaiselta lempinimeltään tuttavallisesti "kolkki", on Rolandin vuosien 1982 ja 1984 välillä valmistama syntetisaattori, jolla on ollut huomattava vaikutus elektronisen musiikin kehityksessä.
TB-303 (lyhennetty "Transistor Bass – 303") oli suunniteltu yksin harjoittelevien muusikoiden apuvälineeksi korvaamaan bassokitara. Se oli osa Rolandin syntetisaattori- ja rumpukonesarjaa, jossa esimerkiksi rumpukone TR-606 oli suunniteltu korvaamaan rummut. Vaikka TB-303 oli käytössä muutamien suosittujenkin pop-artistien, kuten Madonnan kappaleissa, se epäonnistui alkuperäisessä tarkoituksessaan ja vain noin 10 000 kappaletta valmistettiin. Laite oli hyvin monimutkainen ja vaikea ohjelmoida soittamaan juuri halutunlaista ääntä, ja soittimen mukana tulleesta ohjekirjasta ei alkujaan edes ollut saatavilla kuin alkuperäinen japaninkielinen versio. 
1980-luvun loppupuoliskolla chicagolaiset DJ:t tutustuivat laitteeseen ja rakastuivat sen tuottamiin ääniin. Ääntä sai helposti muunneltua ja vääristettyä, mutta ennen kaikkea se poikkesi huomattavasti mistään aikaisemmasta. Niinpä muun muassa Phuturen "Acid Trax" -kappaleen myötä syntyi tyylilaji acid house. Vaikka TB-303 on pääasiallinen soitin acid housessa, on sillä ollut huomattava merkitys muissakin elektronisen musiikin genreissä, kuten goa- ja psytrancessa.
Nykyään TB-303:t ovat hyvin haluttuja ja pienen valmistusmäärän vuoksi niiden arvo on noussut huomattavasti. Rajallisuudesta johtuen monet tietokonepohjaiset emulaattorisovellukset ovatkin nousseet suureen suosioon alkuperäisen soittimen korvaajana.
Roland TR-808

Roland TR-808 on yksi tunnetuimpia ja käytetyimpiä rumpukoneita. Se tuotiin markkinoille vuonna 1980, ja kuten Roland TB-303, myös TR-808 tarkoitettiin avuksi kitaristeille ja muille ”aitoja” soittimia soittaville musiikintekijöille. Kuitenkin sen tuottama ääni oli hyvin kaukana oikeiden rumpujen äänistä.
Laite tuli suosituksi etenkin hip hop- ja elektromusiikin tuottajien keskuudessa muutamia vuosia sen jälkeen, kun sen valmistus oli jo lopetettu. TR-808:n soitinäänet ”kick drum” ja ”cowbell” ovat varsin tuttuja ja helposti tunnistettavia ääniä vielä tämänkin päivän musiikissa. Kanadalainen artisti Richie Hawtin käytti ”Spastik”-kappaleensa tekemiseen vain TR-808 -rumpukoneita. Englantilainen elektronisen musiikin yhtye 808 State on nimetty rumpukoneen mukaan. Rap-artisti Kanye West puolestaan nimesi neljännen studioalbuminsa "808s &amp; Heartbreakiksi".
Hehtaari

Hehtaari (tunnus ha) on pinta-alan yksikkö ja kooltaan 10 000 neliömetriä. Neliön muotoisen hehtaarin koko on 100 metriä × 100 metriä. Hehtaaria käytetään pinta-alan yksikkönä maa- ja metsätaloudessa. Hehtaari on sata aaria. Tästä juontuu yksikön nimikin (hehtoaari → heht'aari). Etuliite "hehto"- tarkoittaa satakertaista.
1 ha = 0,01 km²
1 ha = 100 a
1 ha = 10 000 m²
1 a = 0,01 ha
1 km² = 100 ha
Aari

Aari ( ’pinta-ala’, tunnus a) on pinta-alan yksikkö ja kooltaan sata neliömetriä. Neliön muotoinen aari on siis 10 metriä × 10 metriä. Sata aaria on hehtaari. Aaria käytetään puhuttaessa pienistä pellon tai metsän aloista.
1 a = 100 m²
1 a = 0,01 ha
1 a = 0,0001 km²
Antarktis

Antarktis on maapallon eteläosassa sijaitseva alue, johon sisältyy Etelämanner ja sitä ympäröiviä saaria Eteläisessä jäämeressä. Aluetta rajaa luonnollinen raja nimeltä antarktinen konvergenssi, jonka kohdalla eteläiset kylmät merivirrat virtaavat pohjoisempien lämpimämpien vesien alle.
Antarktiksella ei sijaitse valtioita. Monella valtiolla on kuitenkin vaatimus saada osa siitä itselleen.
Antarktiksen saaria ovat muun muassa Eteläiset Orkneysaaret, Eteläiset Shetlandinsaaret, Ballenynsaaret, , Aleksanterinsaari ja Grahaminmaata reunustavat saaret. Laajemmassa mielessä Antarktikseen voidaan lukea myös joukko kauempana navasta sijaitsevia subantarktisia saaria: brittiläiset Etelä-Georgia ja Eteläiset Sandwichsaaret ja Norjalle kuuluva Bouvet’nsaari eteläisellä Atlantilla, Ranskalle kuuluvat Crozetsaaret ja Kerguelen eteläisellä Intian valtamerellä sekä Australialle kuuluva Macquariensaari.
Etelämantereen pinta-ala on noin 14 000 000 neliökilometriä.
Elgin (Skotlanti)

Elgin (, ) on kaupunki Skotlannissa, jonkin verran etelään Lossiemouthista. Pääteollisuus alueella on villa.
Vuonna 2011 kaupungissa oli runsaat 23 000 asukasta.
Kaupungissa oli 1200-luvulla rakennettu linna, joka tuhoutui vuoden 1314 taisteluissa, ja vuonna 1224 rakennettu katedraali, joka on nykyisin raunioina.
Eve Bunting

Eve Bunting (19. joulukuuta 1928 – 1. lokakuuta 2023) oli yhdysvaltalainen, Magherassa, Pohjois-Irlannissa syntynyt kirjailija. Hän kirjoitti ainakin 250 kirjaa, enimmäkseen nuorille lukijoille.
Bunting muutti Yhdysvaltoihin Kaliforniaan vuonna 1958. Hän aloitti kirjoittamisen siellä otettuaan osaa luovan kirjoittamisen kurssille.
Teoksia.
Valikoitu teosluettelo:
2009

2009 (MMIX) oli normaalivuosi (ei karkausvuosi), joka alkoi torstaista.
Vuoden 2009 aloitti jo edellisenä vuonna alkanut taloudellinen kriisi. Tämän ratkaisuksi valtioiden johtajat aloittivat laajat tukitoimet, jotka rahoitettiin velkarahalla. Mahdollisena pidettyä talouden täyttä romahdusta ei tapahtunut, mutta talous supistui voimakkaasti. Vuoden tärkeisiin ilmiöihin kuului myös sikainfluenssapandemia. Tauti löytyi maaliskuussa Meksikosta. Kesäkuussa WHO julisti taudin pandemiaksi ja länsimaat valmistautuivat rokottamaan koko väestönsä. Rokotukset sujuivat hyvin ja tauti osoittautui ainakin syystalvella 2009 pelättyä lievemmäksi. Tautiin kuoli vuonna 2009 maailmanlaajuisesti yli 10 000 ihmistä.
Vuoden alussa Yhdysvaltain presidentiksi noussut Barack Obama muutti Yhdysvaltojen linjaa diplomaattisemmaksi, ja maa tunnusti myös ilmastonmuutoksen vakavaksi uhaksi. Barack Obaman presidentinvaalilupauksista huolimatta sodat Afganistanissa ja Irakissa jatkuivat ilman, että länsimailla olisi niistä nopeaa ulospääsyä. Obama kuitenkin sai Nobelin rauhanpalkinnon työstään maailman rauhoittamiseksi ja ilmastonmuutoksen hillitsemiseksi.
Yhdistyneiden kansakuntien julistamia teemoja vuodelle 2009 olivat kansainvälinen tähtitieteen vuosi Galileo Galilein ensimmäisten kaukoputkihavaintojen sekä Johannes Keplerin "Astronomia novan" nelisatavuotisvuoden kunniaksi, kansainvälinen luonnonkuitujen vuosi ja kansainvälinen sovittelun vuosi.
Scribus

Scribus on taitto- ja julkaisuohjelma (DTP) Linux-, Mac OS X-, Unix- ja Windows-työpöytäkäyttäjille. Scribuksen avulla on mahdollista tuottaa uutislehtiä, sanomalehtiä ja animoituja interaktiivisia PDF-lomakkeita. Muita käyttökohteita voivat olla yrityksen tarvitseman paperitavaran yksilöiminen, esitteet, julisteet ja kaikenlaiset asiakirjat, jotka vaativat joustavaa kuvien ja tekstin asettelua sekä ammattimaista värienhallintaa.
Scribusta vastaavia kaupallisia tuotteita ovat esimerkiksi Adobe PageMaker, QuarkXPress ja Adobe InDesign. Näistä poiketen Scribus on avoimen lähdekoodin projekti, joka on julkaistu GNU GPL -lisenssillä.
Scribus tukee monia bittikartta- ja vektorigrafiikkamuotoja. Se pystyy tuomaan ja tallentamaan SVG-kuvia. Tekstiä Scribukseen voi tuoda muun muassa OpenOffice.org Writer-, OpenDocument-, PostScript- ja Encapsulated PostScript-tiedostoista.
Asiakirjan tallennus onnistuu myös PDF-tiedostona, jossa on mahdollista käyttää läpinäkyvyyttä, salausta ja suurta joukkoa muita PDF 1.3-1.5:n ominaisuuksia mukaan lukien interaktiiviset PDF-lomakkeen kentät, kirjanmerkit ja huomautukset.
Scribuksen käyttämä asiakirjan tallennusmuoto perustuu XML:ään ja on kokonaisuudessaan dokumentoitu.
Tulostus on mahdollista käyttäen ohjelman omaa PostScript-ajuria (tasot 1–3), joka tukee upotettuja fontteja sekä näiden osajoukkoja. Kirjaintyypeistä käytettävissä ovat TrueType, Type 1 ja OpenType.
2011

2011 (MMXI) oli normaalivuosi (ei karkausvuosi), joka alkoi lauantaista.
Yhdistyneet kansakunnat nimesi vuoden 2011 kansainväliseksi kemian ja metsien vuodeksi.
Tapahtumia.
Helmikuu.
Paluu tulevaisuuteen -trilogia

Paluu tulevaisuuteen -trilogia ("Back to the Future") on elokuvien Paluu tulevaisuuteen, Paluu tulevaisuuteen II ja Paluu tulevaisuuteen III muodostama sarja. Trilogia kertoo nuoren Marty McFlyn (Michael J. Fox) harharetkistä, jotka aiheuttaa tiedemies Emmett ”Doc” Brownin (Christopher Lloyd) aikakone. Trilogian ensimmäinen osa on 1980-luvun menestynein nuortenelokuva.
Trilogian juoni on elokuvien välillä jatkuva ja jokainen elokuva alkaa täsmälleen siitä, mihin edellinen osa päättyi näyttäen uudelleen viimeisen minuutin tapahtumat. Toinen ja kolmas osa kuvattiin samanaikaisesti. Tapahtumat sijoittuvat kuvitteelliseen Hill Valleyn kaupunkiin Kaliforniaan.
Sarjan ensimmäinen elokuva voitti yhden Oscarin äänitehosteistaan ja sai kolme muuta ehdokkuutta. Toinen elokuva sai yhden ehdokkuuden.
Japanilaiset Ichiro Omiya sekä Zerogo Iwamoto ovat päättäneet tehdä elokuvasta manga-sovituksen.
Juoni.
Ensimmäisessä elokuvassa Marty joutuu vahingossa 1950-luvulle ja joutuu isänsä sijasta onnettomuuteen. Hän päätyy oman äitinsä lapsuudenkotiin hoivattavaksi. Siellä hänen nuori äitinsä ihastuu Martyyn hänen isänsä sijaan. Sen lisäksi, että aikakoneeseen on mahdollista saada 1,21 gigawattia tehoa vain salamaniskusta Martyn palaamiseksi aikaansa, on hänen varmistettava oma syntymänsä saamalla vanhempansa rakastumaan toisiinsa.
Toisessa elokuvassa Marty ja Doc matkustavat tulevaisuuteen, vuoteen 2015, korjaamaan Martyn lasten elämässä ilmenneitä ongelmia. Elokuvan paha vanha Biff kaappaa aikakoneen huomaamatta, ja antaa vuoden 1955 nuoremmalle itselleen tulevien 50 vuoden urheilutulostilastot vedonlyöntihuijausta varten, tehden Biffistä vuodessa 1985 todella rikkaan. Tämä aiheuttaa poikkeaman aika-avaruusjatkumoon ja Martyn kotikaupunki Hill Valley muuttuu painajaismaiseksi paikaksi, jota rikollisuus ja rötökset hallitsevat. Marty ja Doc palaavat jälleen kerran ajassa taaksepäin korjatakseen asiat. Elokuvan lopussa salamanisku vie aikakoneen ja Doc:n 1880-luvulle ja Marty joutuu selvittelemään heidän paluutaan nykyaikaan takaisin. 
Kolmannessa elokuvassa Marty on 1880-luvun Villissä lännessä jälleen epäkuntoisen aikakoneen kanssa. Tällä kertaa DeLoreanin polttoaineletku rikkoutuu. Doc on kaupungin seppä ja Biffin esi-isä öykkäröivä lännenmies. Ongelmia syntyy, mutta lopulta tulevaisuuteen palataan asentamalla aikakoneeseen junan pyörät ja työntämällä sitä veturilla. Doc jää 1880-luvulle naisen vuoksi. Elokuva loppuu sanoihin "The End", siinä missä edelliset päättyivät "To be Continued" ja "To be Concluded". Tekstejä tosin ei ollut varsinaisissa elokuvateatteriversioissa, koska jatko-osista ei kunkin elokuvan tuotantohetkellä ollut varmuutta. Ne lisättiin vasta elokuvien myytäviin tallenteisiin koko trilogian ollessa jo valmis.
Edith Cavell

Edith Cavell (4. joulukuuta 1865 – 12. lokakuuta 1915) oli englantilainen sairaanhoitaja.
Edith Cavell syntyi Norfolkissa, Englannissa ja opiskeli sairaanhoitajaksi Lontoon kuninkaallisessa sairaalassa. 1907 hän siirtyi Brysseliin, Belgiaan. Ensimmäisen maailmansodan alkaessa Punainen Risti otti sairaalan käyttöönsä. Cavellin kerrotaan auttaneen yli 200 sotilasta pakenemaan saksalaisten miehittämästä Belgiasta puolueettomiin Alankomaihin. Cavell suojeli sotilaita Punaisen Ristin sairaalaksi muutetussa Berkendael Institutessa, ja sai apua belgialaiselta Philippe Baucqilta.
Vuonna 1915 Cavell saatiin kiinni ja tuomittiin sotaoikeudessa kuolemaan. Cavell allekirjoitti tunnustuksen 9. lokakuuta 1915. Cavell ja Baucq teloitettiin ampumalla 12. lokakuuta 1915. Cavellin ruumis tuotiin sodan jälkeen vuonna 1919 sotilassaattueessa takaisin Britanniaan ja Cavellille pidettiin muistotilaisuus Westminster Abbeyssa.
Edith Cavellin tapaus sai suurta huomiota ensimmäisen maailmansodan aikana ja sen jälkeen etenkin koska teloitukseen johtaneet syytökset eivät koskeneet vakoilua. Hän sai erityisesti Britanniassa sankarin maineen ja hänen tarinaansa hyödynnettiin runsaasti brittiläisessä sotapropagandassa. Propagandatarkoitusten vuoksi useat Cavellia ja hänen kohtaloaan kuvaavat varhaiset kuvaukset eivät ole historiallisesti tarkkoja.
Vuonna 1933 valmistui yhdysvaltalainen "Nurse Edith Cavell" -niminen elokuva, joka kertoo tosipohjaisen melodraaman sairaanhoitajasta Belgiassa ensimmäisen maailmansodan aikana.
JDAM

JDAM () on yhdysvaltalainen GPS-pohjainen täsmäase. JDAM-asejärjestelmän keskeiset osat ovat tavanomainen (noin 250, 500 tai 1000 kg) tai tunkeutumiskykyinen 1000 kg:n pommi, ohjauksesta vastaava pyrstöosa ja paikannusta suorittava GPS-vastaanotin ja edelliset yhteen liittävä fyysinen runkokehys ja tietokoneohjaus.
JDAM:n keskeisiä ominaisuuksia ovat:
USA on toimittanut JDAM-pommeja Ukrainaan, jossa ne ovat lakanneet toimimasta alkuvuodesta 2023. Syyksi on spekuloitu pommien sytyttimien toimimattomuutta tai Venäjän GPS-häirintää. Toukokuussa 2024 uutisoitiin venäläisten elektronisen häirinnän olevan keskeinen tekijä pitkän kantaman JDAM-ER -täsmäliitopommien ratkaisevasti heikentyneeseen suorituskykyyn vuonna 2023. Asevalmistaja toimitti paremmin häirintää kestävän varustuksen täsmäpommeihin elokuussa 2023, mutta Venäjä mukautti vastatoimensa näihinkin, jolloin pommien osumatarkkuus laski merkittävästi.
PMR446

PMR446 () on radioluvasta ja taajuusmaksusta vapautettu yleiseurooppalainen radiopuhelinstandardi, jonka mukaiset radiopuhelimet toimivat 446 megahertsin taajuusalueella enintään 500 milliwatin säteilyteholla (ERP). Laitteissa on oltava kiinteä antenni, eikä liitäntää ulkoiselle antennille sallita.
PMR446-radiopuhelimet muodostavat säteeltään noin 2–3 kilometrin laajuisia soluja, joissa käytävä radioliikenne ei häiritse toisissa soluissa olevia käyttäjiä.
PMR446:n kanavien taajuudet.
Analoginen PMR446.
Analogisten PMR446-kanavien taajuudet.
Aikaisemmin analogisia PMR446-kanavia oli kahdeksan. Nykyään niitä on kuusitoista Kuitenkin edelleen 2025 on myynnissä myös niitä PMR446-radiopuhelimia, missä ovat vain kanavat 1-8.
Askisto

Askisto () on noin 1 800 asukkaan pientalovaltainen kaupunginosa Vantaan länsiosassa. Se sijaitsee Kehä III:n pohjoispuolella ja Vihdintien länsipuolella ja rajautuu lännessä Espooseen. Askisto kuuluu Hämeenkylän maarekisterikylään ja Myyrmäen suuralueeseen.
Nimen alkuperä.
Kaupunginosan ruotsalainen nimi johtuu Hämeenkylän Övre Labbaksen torpan nimestä Askis. Askiksen tilan palstoitus alkoi vuonna 1952. Alueen suomalainen nimi on ollut 1960-luvulla Askela, mutta se sekaantui postissa (aikaa ennen postinumeroita) Askolaan ja piti muuttaa. Askiston kadunnimien aihepiiri liittyy tukkitöihin ja rakentamiseen. Tämä taas johtuu Nedre Labbaksen torpan nimestä Timmermalm (1824 Timmermans torp). (Kallaluoto 2011.)
Palvelut.
Askistossa asuu paljon lapsiperheitä. Askistossa on muun muassa päiväkoti ja ala-asteen koulu. Alue tarjoaa töitä noin 200 hengelle (2013).
Tirana

Tirana ( tai "Tirana") on Albanian pääkaupunki ja samalla maan suurin kaupunki. Vuonna 2023 koko kunnan asukasluku oli yli 598 000.
Kaupunki sijaitsee samannimisessä alueessa ja maakunnassa. Kaupungin sijainti Ishm-joen varrella 20 kilometrin päässä merenrannasta tekee siitä maan tärkeimmän teollisuus- ja kulttuurikeskuksen. Pääelinkeinoina ovat maataloustuotteet, koneet, tekstiilit, lääkkeet ja metallituotteet. Myös turismia yritetään kehittää, mutta epävakaat poliittiset olot hankaloittavat matkailun laajentamista.
Maantiede.
Tirana sijaitsee Isthm-joen varrella noin 27 km Adrianmeren rannalta itään, viljavan tasangon päässä.
Tiranassa vallitsee lämpimänlauhkea kuivakesäinen ilmasto, jolle ovat tyypillisiä kuiva kuuma kesä, kostea ja leuto talvi. Tätä kuvataan Köppenin ilmastoluokituksessa kirjaimilla Csa. Keskimääräinen alin lämpötila on tammikuussa 2,9 °C ja heinäkuussa keskimääräinen ylin lämpötila on 29 °C.
Ilmansaasteiden (pienhiukkasten) määrä Tiranassa ylittää vuositasolla kansainväliset suositukset rajusti, mikä johtaa sairastumisiin ja kuolemiin.
Historia.
Kaupungin perusti osmanikenraali Sulejman Pasha vuonna 1614, jolloin sinne rakennettiin muun muassa moskeija. 1700-luvulla kaupungista tuli kaupallinen keskus, ja vuonna 1920 se julistettiin itsenäisen Albanian pääkaupungiksi. 
Kuningas Zogu I:n valtakaudella 1930-luvulla italialaisia arkkitehtejä palkattiin suunnittelemaan kaupunki uusiksi. Sen keskus on Skanderbegin aukio.
Marraskuussa 1944 Enver Hoxha muodosti kommunistihallituksensa Tiranassa.
Hallinto.
Tiranan kunta muodostettiin vuonna 2015 Albanian kuntauudistuksen yhteydessä. Silloin Tiranasta ja 23 muusta hallintoalueesta muodostettiin uusi kunta. Silloin kunnan pinta-ala kasvoi noin 40 neliökilometristä lähes 1 200 neliökilometriin. Erion Veliaj valittiin vuonna 2015 Tiranan pormestariksi.
Liikenne.
Tiranan lentoasema Airport Nënë Tereza sijaitsee 11 kilometriä kaupungin ulkopuolella. Liikenne on lisääntynyt viime vuosina huomattavasti: vuonna 2005 lentoasemaa käytti 785 000 matkustajaa, vuonna 2007 jo 1 107 325.
Tirana sijaitsee sisämaassa, joten sillä ei ole omaa satamaa, mutta Durrësin satamakaupunki on puolen tunnin ajomatkan päässä.
Väestö.
Tirana on Albanian väestön keskittymä, ja kunnan alueella asuu noin neljäsosa koko maan asukkaista. Tiranan asukasluku vuonna 2023 oli 598 176. Väestö on suhteellisen nuorta, sillä noin 46,3 prosenttia auskkaista on alle 35-vuotiaita ja noin 70 prosenttia on työiässä. Alle 10-vuotiaiden osuus on 11,3 prosenttia.
Koulutus.
Tiranan yliopisto on perustettu vuonna 1957. Vuonna 1991 sen tekninen tiedekunta erosi omaksi korkeakoulukseen. Yliopistossa on yli 14 000 opiskelijaa.
Golden Gate (salmi)

Golden Gate on salmi, joka yhdistää San Franciscon lahden Tyyneenmereen Yhdysvalloissa Kalifornian osavaltiossa. Salmen pohjoisrannalla sijaitsee Marinin niemimaa ja etelärannalla San Franciscon niemimaa ja San Franciscon suurkaupunki. Salmi on noin 5 kilometriä pitkä, 2–5 kilometriä leveä ja keskimäärin 90 metriä syvä; syvimmillään se ulottuu 115 metrin syvyyteen Golden Gate Bridgen alapuolella. Se syntyi viime jääkaudella, kun Sacramento- ja San Joaquin -jokien vedet kuluttivat kallioperään uoman matkallaan Tyyneenmereen.
Golden Gatessa esiintyy voimakkaita vuorovesivirtauksia, joiden nopeus voi olla 4,5–7,5 solmua. Virtaukset ovat kasanneet salmen pohjaan sillan molemmin puolin hiekkavalleja, joiden korkeus on enimmillään jopa 10 metriä. Salmella on usein myös tiheitä sumuja, joita syntyy, kun Tyyneltämereltä virtaa rannikolle kosteaa, lämmintä ilmaa kylmän Kalifornianvirran yli ja kosteus tiivistyy painuessaan lähelle maan- tai vedenpintaa. Golden Gate Bridgeen on asennettu kaksi sumusireeniä, jotta laivat pystyvät kulkemaan salmen läpi turvallisesti myös sumussa.
Varhaiset 1500-luvun tutkimusmatkailijat, kuten João Rodrigues Cabrilho ja Francis Drake, eivät jostain syystä havainneet Golden Gatea purjehtiessaan Kalifornian rannikolla, mahdollisesti koska se oli sumun kätkössä. Salmen löysi vasta vuonna 1769 José Francisco Ortegan johtama tutkimusretkikunta, joka eteni maitse nykyisen San Franciscon alueelle ja pysähtyi salmen rannalle. Ensimmäisenä eurooppalaisena laivana salmen läpi purjehti 5. elokuuta 1775 Juan Manuel de Ayalan komentama "San Carlos", joka ankkuroi pieneen poukamaan lähelle Angel Islandia.
Salmi tunnettiin 1840-luvulle saakka nimellä "Boca del Puerto de San Francisco" (’San Franciscon sataman suu’). Kapteeni John C. Frémont katsahti salmea 1. heinäkuuta 1846, kaksi vuotta ennen Kalifornian kultaryntäystä, ja totesi sen olevan ’kultainen portti, jonka kautta voisi käydä kauppaa itämaiden kanssa’. Hän kirjoitti muistelmissaan:
Joseph B. Straussin suunnittelema Golden Gate Bridge rakennettiin salmen yli vuosina 1933–1937 suuren laman aikana. Punaoranssia, art deco -tyylistä siltaa käyttää vuosittain noin 40 miljoonaa ajoneuvoa, ja siitä on muodostunut San Franciscon kaupungin symboli.
Stuart Kauffman

Stuart Alan Kauffman (s. 28. syyskuuta 1939) on yhdysvaltalainen teoreettinen biologi ja kompleksisuuden tutkija, joka on selvittänyt Maan elämän alkuperää. Hän on nostanut itseorganisoitumisen Charles Darwinin esittämän luonnonvalinnan rinnalle evoluutiossa. Hän kuvaa itseorganisoitumista nappimallilla, josta kertova kirja palkittiin 1995 Libray Journalin palkinnolla.
Kauffman on toiminut FiDiPro-professorina () Tampereen teknillisessä yliopistossa vuodesta 2009.
Konsuli (Rooma)

Konsuli () oli korkein virka Rooman tasavallassa. Rooman keisarien aikana konsuli oli korkea virkamies, jonka keisari nimitti.
Rooman konsulit.
Rooman tasavallassa konsulit valittiin sotaväenkokouksessa () ja ehdokkaiden täytyi olla yli 40-vuotiaita (42 plebeijeille). Vuosi, jona konsulit hallitsivat, sai nimen heidän mukaansa. 
Tasavallan ensimmäisinä vuosina valittiin ainoastaan kaksi konsulia, joilla oli veto-oikeus toistensa päätöksiin, ja joiden tuli olla patriisisukuisia, hoitamaan hallintoa senaatin ja kansan luottamusmiehinä. Ennen pitkää syntyi säätyriitoja, joiden tuloksena vakinaistettiin plebeijien etua valvovien kansantribuunien asema; alkuaan näitä oli 2–5, myöhemmin 10. Valtakunnan laajetessa ja tehtävien monipuolistuessa alettiin tarvita lisää eritasoisia virkamiehiä. Konsuleille jäi armeijan ylipäällikkyys, senaatin puheenjohtajan tehtävät sekä ulkopoliittiset edustusvelvollisuudet, joiden hoitamiseen käytettiin runsaasti legaatteja. Tasavallan loppuaikoina plebeijienkin mahdollisuudet päästä virkauralle lisääntyivät.
Viimeiset konsulit nimitettiin Bysantin valtakunnan (Itä-Rooma) keisarin Justinianus I:n aikana, jonka jälkeen konsulin virasta tuli osa keisarilista asemaa. Itä-Roomassa keisarit käyttivät konsulin arvonimeä vuoteen 887. Itä-Roomassa nimitettiin konsuleiksi muitakin kuin keisareita jonkin verran myös vuoden 541 jälkeen, muun muassa valtakunnan liittolaismaan Venetsian tasavallan dogeja.
Konsuliluetteloiden lyhenteet.
Konsulien luettelossa käytetään usein lyhenteitä ja latinankielisiä termejä. Näiden joukossa muun muassa:
Luetteloiden nimikäytäntöjä on selostettu myös artikkelissa Roomalainen nimi.
Manner-Ahvenanmaa

Manner-Ahvenanmaa eli Ahvenanmanner () on Ahvenanmaan ja Suomen merialueiden suurin saari. Siinä sijaitsee muun muassa Ahvenanmaan hallinnollinen keskus ja ainoa kaupunki Maarianhamina. Manner-Ahvenanmaan pinta-ala on 685 neliökilometriä. 
Maarianhaminan lisäksi Manner-Ahvenanmaalla sijaitsevat Finströmin, Getan, Hammarlandin, Jomalan, Saltvikin ja Sundin kunnat. Siltayhteydessä Manner-Ahvenanmaan kanssa ovat myös Eckerö, Lemland ja Lumparland. 
Manner-Ahvenanmaa on Suomen merialueiden suurin saari. Suomen sisävesien saarista pinta-alaltaan sitä suurempia ovat Soisalo ja Sääminginsalo Saimaan alueella. Niiden määrittely saariksi on kuitenkin tulkinnanvaraista, koska vedenpinnan korkeus Soisalon ympärillä vaihtelee, kun taas kanava erottaa Sääminginsalon mantereesta.
Sääminginsalo

Sääminginsalo (myös Kerimäensaari) Saimaan vesistössä on Suomen toiseksi suurin saari, jos kaivetun kanavan mantereesta erottama maa-alue hyväksytään saareksi. Samalla ehdolla Sääminginsalo on Suomen suurin saari, jos lisäksi vedenpinnan edellytetään olevan samalla tasolla joka puolella saarta. Saareksi voidaan määritellä myös sitä rajaavien jokien koskiosuuksien vuoksi vedenpinnaltaan eritasoisten vesistöjen erottama maa-alue, jolloin Sääminginsalo on Suomen toiseksi suurin saari Soisalon jälkeen.
Sääminginsalon pinta-ala on 1 069 km², ja sitä ympäröivät joka puolella noin 76 metrin korkeudella merenpinnasta olevat järvet Haukivesi, Pihlajavesi, Puruvesi, Paasivesi ja Enonvesi. Sen alueella ovat Savonlinnan keskustaajaman itäosat sekä Enonkosken ja Kerimäen kirkonkylät.
Järvien lisäksi Sääminginsaloa erottaa mantereesta kaivettu kolmiosainen Raikuun kanava. Luoteessa Sääminginsaloa rajaa Haponlahden kanava. Ennen sen ja Oravin kanavan rakentamista Sääminginsaloon kuului myös laaja niemimaa, jolla sijaitsee Ahvensalmen kylä.
Toisaalta myös Sääminginsalon asema saarena voidaan asettaa kyseenalaiseksi, koska se on saari vain Raikuun kanavan ansiosta, jonka paikalla mahdollisesti aiemmin olleesta luonnonkanavasta on erilaisia tietoja. Maanmittari Lars Röösin Raikuun kylän kartassa vuodelta 1644 ei näy kanavaa vaan kannas. Geologi Aimo Kejosen (2010) mukaan paikalla taas on tiettävästi ollut veneellä kuljettava vesitie. Asiasta on käyty keskustelua Tilastokeskuksen ja Suomen ympäristökeskuksen välillä, ja sen lopputuloksena vuonna 2001 Sääminginsalo tunnustettiin saareksi.
Sääminginsalo lisättiin Suomen suurimpien saarten listalle vuonna 2001.
Sääminginsalon vesistöt.
Sääminginsalossa on noin 50 järveä. Näistä suurimpia (yli 1 km²) ovat
Järviä yhdistäviä jokia, koskia ja virtoja ovat Matkonjoki, Karhunkoski, Enonkoski, Uitonsalmi, Haverilanjoki, Suurijoki ja Kuonanjoki. Pisimmän Sääminginsalon sisäisen vesireitin muodostaa Herajärviltä lähtevä reitti, joka kulkee Seppäjärven ja Seppäjoen kautta Ala-Kieluuseen, Löksään ja Koveronjoen-Suurijoen kautta Riitasenjärveen, Saarijärveen ja Ylä-Enonveteen. Osia tästä reitistä on kehitetty melontareittinä nimellä Ulpukkareitti.
Kuonanjärvessä sijaitseva Kokkosaari on eräiden lähteiden mukaan maailman suurin saari saaressa olevassa järvessä. Kokkosaari on noin 2 km pitkä ja sen leveys vaihtelee 400 ja 900 metrin välillä.
Larry Levan

Larry Levan, oikealta nimeltään Lawrence Philpot, (20. heinäkuuta 1954 – 8. marraskuuta 1992) oli tunnettu yhdysvaltalainen DJ ja musiikkituottaja. Hän oli pitkään newyorkilaisen Paradise Garage -klubin vakio-DJ soittaen diskoa, housea ja garagea.
Levan aloitti 20 vuotta kestäneen uransa Brooklynissa vuonna 1972. Maineeseen hän nousi Paradise Garagen myötä. Hänen työtään arvostetaan edelleen hyvin paljon.
Rumpukone

Rumpukone (alkujaan ”rytmilaite”) on laite jolla tuotetaan syntetisoituja tai samplattuja rummun- ja muiden lyömäsoitinten ääniä. Uudemmat rumpukoneet sisältävät rumpujen sointia toistavia sekvenssereitä tai rumpujen sointiväriä generoivia syntetisaattoreita. Niihin sisältyy usein myös yksilöllisiä rumpuäänien ja -sointien luomismahdollisuuksia.
Rumpukoneet yleistyivät voimakkaasti 1980-luvulla laitteiden ohjelmoitavuuden ja sarjatuotannon myötä. Eräitä legendaarisimpia rumpukoneita ovat Rolandin TR-808 ja TR-909. Ne saivat suosiota elektronisen musiikin tuottajien ja pian muidenkin musiikkisuuntausten keskuudessa. Laitteiden merkitystä käsitellään Alex Noyerin dokumenttielokuvassa "808 - the Heart of the Beat that Changed the World". Elokuvan ensi-ilta oli maaliskuussa 2015.
Suomalaisyhtyeistä esimerkiksi Mika Sundqvist on kertonut, että Popedan "Kaasua..."-albumilla (1983) on käytetty rumpukonetta Linn LM-1 clap-clap-efektin saamiseksi, joskin siinä on myös ihan oikeaa taputusta, mutta Sundqvistin sanoin: ”Eli varsin vaatimaton on LINN osuus mutta se näytti komealta krediteissä!”
Jotkin black metal -yhtyeet käyttävät rumpukonetta rumpalin korvikkeena, esimerkiksi Legion of Sadism albumillaan "Auf Gedeih und Verderb", jota arvostelussa haukutaan rumpukoneen osalta voimakkain sanoin:
Rumpukoneesta käytetään yleisesti lyhennettä dr-synt.
Rumpukoneiden suosiota on viime vuosina vähentänyt tietokoneohjelmistojen laadullinen kehittyminen. Markkinoilla on useita ohjelmia, joita voidaan ohjelmoida samaan tapaan kuin rumpukoneita. Monet myös yrittävät jäljitellä tietokoneohjelmilla klassikkolaitteiden, kuten TR-808:n ja TR-909:n tuottamia ääniä. Kaikkien mielestä niillä ei saada aikaan riittävän aidon kuuloista ääntä, jotta itse rumpukoneiden asema olisi uhattuna. Merkittävää on myös rumpukoneosiolla varustettujen syntetisaattorien kehitys monipuolisemmiksi musiikkityöasemiksi, jolloin erillisten rumpukoneiden tarve on etenkin 2000-luvulla vähentynyt. Tämän taustalla on osaksi MIDI-liitäntästandardi, jonka ensimmäinen versio esiteltiin jo vuonna 1983. Tyypillisesti aiempaa isompikokoisilla ”pädeillä” tai rumpukoneosiolla varustettujen musiikkityö- ja samplausasemien kehitys lähti kasvavassa määrin liikkeelle (MPC, alkujaan MIDI Production Center, sittemmin Music Production Center). Uudemmat rumpukoneet ja musiikkityöasemat voidaan yleensä kytkeä melko helposti tietokoneeseen, ja monet niistä voivat käyttää tietokoneen kovalevyä tallennusvälineenään erillismuistien sijaan.
Moottori

Moottori on kone, joka tuottaa eri energiamuodoista mekaanista voimaa ja liikettä. Esimerkiksi auton polttomoottorissa muutetaan polttoaineen kemiallista energiaa mekaaniseksi energiaksi, sähkömoottori muuttaa sähköenergiaa mekaaniseksi energiaksi ja stirlingmoottori muuttaa lämpöenergiaa mekaaniseksi energiaksi.
Historiaa.
Varhaisten laitteiden voimanlähteenä oli joko ihmisen tai eläimen lihasvoima tai virtaava vesi tai ilma. Kreikkalaisen Heron Aleksandrialaisen rakentamaa laitetta pidetään ensimmäisenä, alkeellisena höyrykoneena. Italialainen Giovanni Branca rakensi varhaisen höyryturbiinin 1600-luvulla. James Wattin suunnittelema höyrykone oli tärkeä tekijä teollisessa vallankumouksessa. Watt markkinoi konettaan kertomalla, kuinka monen hevosen työt se tekisi - näin luoden yksikön "hevosvoima". Britit laittoivat höyrykoneen raiteille ja alkoivat kuljettaa tavaraa ja ihmisiä höyryjunalla. Amerikkalaiset puolestaan rakensivat ensimmäisiä höyrylaivoja.
Kiinalaiset kehittivät raketit asekäyttöön, ja puolustautuivat niillä mongolihyökkääjiä vastaan 1200-luvulla. Rakettien käyttö levisi mongoleille, arabeille ja Eurooppaan. Raketteja käytettiin sodassa ja valaanpyynnissä.
Polttomoottori ja sähkömoottori kehitettiin 1800-luvulla. Ilmailussa käytettävät nykyaikaiset suihkumoottorit ja rakettimoottorit luotiin 1900-luvun alussa.
Apollo 14

Apollo 14 oli kahdeksas miehitetty avaruuslento Apollo-ohjelmassa ja kolmas, joka laskeutui Kuuhun. Lennolla laskeuduttiin Fra Mauron alueelle, jonne dramaattisen Apollo 13:n suunniteltiin laskeutuvan. Lento onnistui monista ongelmista huolimatta.
Lennon kulku.
Kun alus lähti Maan kiertoradalta kohti Kuuta, sen piti kääntyä ympäri ja telakoitua kolmannen vaiheen nokassa olevaan kuumoduuliin. Telakointia yritettiin viisi kertaa ennen kuin se onnistui.
Virtapiiriongelma häiritsi laskeutumista ja olisi keskeyttänyt lennon, jos se olisi ilmaantunut laskeutumismoottorin käytön jälkeen. Kyse oli hätätilanteeseen tarkoitetusta keskeytystoiminnasta, jossa laskeutumisosa irrotettiin ennen aikojaan, ja nousuosan moottori käynnistyisi. Astronautit ohjelmoivat kuumoduulin tietokoneen uudelleen maasta tulleiden ohjeiden mukaan. Tämä uudelleenohjelmointi esti vahingossa laskeutumistutkaa saamasta kaikua Kuun pinnasta. Astronautit kiersivät tutkan käsiohjauksella osoittamaan kohti Kuun pintaa. Komentaja Alan Shepard laskeutui tämän jälkeen käsiohjauksella lähemmäs aiottua kohdetta kuin koskaan Apollo-lennoilla. Laskeutuminen jäi vain 180 metriä liian lyhyeksi. Kuussa Shepard löi kaksi golfpalloa, jotka lensivät ehkä 130-370 metriä. Tämä on laskettu jälkikäteen, astronautit eivät käyneet golfpalloja hakemassa. Astronautit räjäyttelivät pieniä panoksia, joista syntyi järistysaaltoja. Järistysaaltoja mitattiin seismometreilla, ja niinpä järistysaaltojen heijastumisista saatiin jonkin verran tietoa Kuun rakenteesta. Kuun pinnalla käytettiin ensi kertaa pyörää, eräänlaisia kottikärryjä.
Astronauttien oli määrä ottaa näytteitä kivisestä Cone-kraatterista. He kävelivät vahingossa sen ohi. Kuun pinnalla on vaikeaa arvioida etäisyyksiä ja maaston muotoja. Koska astronautit liikkuivat niin hitaasti, he eivät ehtineet ottaa näytteitä sieltä ennen kuin lennonjohto määräsi astronautit palaamaan takaisin. Myöhemmillä lennoilla astronautit kykenivät suunnistamaan Kuussa kuuautoissa olevien laitteiden avulla.
Lennon laukaisu oli 31. tammikuuta 1971 kello 21.03.02 UTC Kennedy Space Centeristä. Lento laskeutui Kuuhun Fra Mauron ylängölle 5. helmikuuta 1971 kello 9.18.11 UTC ja viipyi siellä 33 tuntia, 30 minuuttia ja 29 sekuntia. Paluu Maahan tapahtui 9. helmikuuta 1971 kello 21.05.00 UTC. Lennon kokonaiskesto oli 9 päivää, 1 minuutti ja 58 sekuntia.
Komentomoduulin nimi oli "Kitty Hawk" ja kuumoduulin "Antares".
Kuukävely.
"EVA" = "extra-vehicular activity", aluksen ulkopuolinen toiminta
EVA 1.
EVA 1 alkoi 5. helmikuuta 1971 kello 14.42.13 UTC
"Shepard – EVA 1"
"Mitchell – EVA 1"
EVA 1 päättyi: 5. helmikuuta 1971 kello 19.30.50 UTC
"Kesto: 4 tuntia, 47 minuuttia ja 50 sekuntia"
EVA 2.
EVA 2 alkoi 6. helmikuuta 1971 kello 8.11.15 UTC
"Shepard – EVA 2"
"Mitchell – EVA 2"
EVA 2 päättyi: 6. helmikuuta kello 12.45.56 UTC
"Kesto: 4 tuntia, 34 minuuttia ja 41 sekuntia"
Painofilmi

Offset-painossa käytettävissä painofilmeissä on painettavien värialueiden sijainnit. Filmin pisteiden määrään vaikuttaa rasterin linjatiheys, jonka yksikkö on lpi (lines per inch) tai l/cm (linjaa per senttimetri).
Jokaiselle eri painovärille tehdään oma filminsä, jotka kohdistetaan keskenään yhtenevin kohdistusmerkein. 
Painofilmi on luonteeltaan hyvin jyrkkää eli siinä ei ole ollenkaan harmaasävyjä kuten valokuvafilmissä. Harmaat sävyt toteutetaan painofilmissä rasteripisteiden avulla.
Esimerkkinä perinteinen neliväripainatus CMYK-väreillä: syaanilla, magentalla, keltaisella ja mustalla on kaikilla omat painofilminsä. Neljän perusvärin ohella on mahdollista käyttää lisävärejä, joilla CMYK-väriavaruutta voi laajentaa, tai niitä voi käyttää yksivärisissä painatuksissa perusmustan sijaan (Pantone-värit). Kuten perusväreilläkin, lisäväreillä on omat painofilminsä. Neliväripainatuksissa lisävärejä käytetään yleensä efekteinä, tyypillisinä esimerkkeinä hopea tai kulta.
Pohjolanmaa

Pohjolanmaa () on ruotsalainen laulu, joka on vähitellen vakiintunut Ruotsin kansallislauluksi, vaikkei sitä virallisesti ole sellaiseksi julistettu. Laulun kaksi ensimmäistä säkeistöä on sanoittanut Richard Dybeck, ja tavallisesti vain niitä pidetään varsinaisena kansallislauluna. Kaksi viimeistä säkeistöä on kirjoittanut Louise Ahlén. Sävel on ruotsalainen kansansävel. Suomenkieliset sanat on tehnyt Alpo Noponen.
Sanat.
Ruotsiksi.
Du gamla, du fria
1.
Du gamla, Du fria, Du fjällhöga nord 
Du tysta, Du glädjerika sköna! 
Jag hälsar Dig, vänaste land uppå jord, 
Din sol, Din himmel, Dina ängder gröna.
Din sol, Din himmel, Dina ängder gröna.
2. 
Du tronar på minnen från fornstora dar, 
då ärat Ditt namn flög över jorden. 
Jag vet att Du är och Du blir vad du var. 
Ja, jag vill leva jag vill dö i Norden.
Ja, jag vill leva jag vill dö i Norden.
3. 
Jag städs vill dig tjäna mitt älskade land, 
din trohet till döden vill jag svära. 
Din rätt, skall jag värna, med håg och med hand, 
din fana, högt den bragderika bära.
Din fana, högt den bragderika bära. 
4. 
Med Gud skall jag kämpa, för hem och för härd, 
för Sverige, den kära fosterjorden. 
Jag byter Dig ej, mot allt i en värld 
Nej, jag vill leva jag vill dö i Norden.
Nej, jag vill leva jag vill dö i Norden.
Suomeksi.
Pohjolanmaa
1.
Sä jylhä ja ponteva Pohjolanmaa,
sä hiljainen riemun kehto parhain,
sa armahin seutu, min kohdata saa.
|: Maa kukkanurmein, koskein, tähtitarhain. :|
2.
Sun muistosi suuret, sun uljahat työs
ei hukkua saata ajanvuolla.
mit ennen voit olla, voit vastakin myös.
|: Ma Pohjolassa tahdon elää, kuolla. :|
Aostanlaakso

Aostanlaakso (arpitaaniksi "Val d'Outa", , ) on Italian luoteisnurkassa oleva vuoristoinen alue, joka rajoittuu lännessä ja pohjoisessa Ranskaan ja Sveitsiin. Aostanlaakso on yksi Italian 20 hallintoalueesta "(regione)", mutta sikäli erikoinen, että se on yksi viidestä autonomisesta alueesta "(regione autonoma a statuto speciale)" ja ainoa, joka ei jakaudu maakuntiin "(provincia)". Pääkaupunki on Aosta, jossa on noin 34 000 asukasta.
Maantiede.
Aostanlaakso on nimensä mukaisesti pitkä, enimmäkseen länsi–itä-suuntainen laakso, joka alkaa Pojoen tasangolta ja päättyy Monte Biancolle (Mont Blanc, 4 811 metriä). Etelästä sitä rajoittaa Piemonten alueeseen kuuluvan Gran Paradiso -luonnonpuiston korkeat vuoret ja pohjoisesta Valais’n Alppien korkeimmat huiput (esimerkiksi Monte Cervino eli Matterhorn, 4 478 m ja Monte Rosa eli Dufourspitze, 4 634 m). Aostasta pääsee Ranskaan kahta reittiä: Monte Biancon tunnelia pitkin Chamonix’hin ja Pientä Sankt Bernhardin solaa pitkin Val d’Isèreen. Sveitsiin pääsee Ison Sankt Bernhardin solan tai sen alittavan maantietunnelin kautta. Aostanlaaksoa pitkin kulkee Dora Baltea -joki. Koko laakson pituudelta kulkee moottoritie.
Kielet.
Laakson virallinen kieli on ranska, vaikka enemmistö väestöstä puhuu romaanisiin kieliin kuuluvaa arpitaanin kieltä. Joissain laaksoissa puhutaan myös saksaa. Osa laakson asukkaista on aidosti kolmikielisiä.
Talous.
Aostanlaakso on vaurasta seutua. Alueen bruttokansantuote asukasta kohden on maan kolmanneksi suurin Trentino-Etelä-Tirolin ja Lombardian jälkeen, 125 prosenttia koko maan keskimääräisestä (34 900 €, v. 2016).
Tunnetuin laakson elinkeino on talviurheilu. Tunnetuimmat keskukset ovat Breuil-Cervinia, Courmayeur ja Cogne. Laaksossa on myös muutama tunnettu kasino ja terveyskylpylä.
Ruokakulttuuri.
Aostalainen ruoka on raskasta alppiruokaa. Tunnetuin aostalainen elintarvike lienee fontinajuusto. Muita Euroopan unionissa merkinnällä suojattu alkuperänimitys (SAN, , ) suojattuja aostalaisia elintarvikkeita ovat Valle d'Aosta Fromadzo -juusto, kuivattu kinkku Valle d'Aosta Jambon de Bosses ja Valle d’Aosta Lard d’Arnad- eli "Vallée d’Aoste Lard d’Arnad" -laardi.
Laakso on tunnettu myös viineistään ja grappaviinasta.
Historia.
Aostan kaupunki on ollut tärkeä keskus jo roomalaisaikana. Hannibal toi norsunsa Italiaan ilmeisesti juuri Aostanlaakson kautta.
Myös Napoleon marssitti joukkonsa Italiaan tätä kautta vuonna 1800.
Kunnat.
Alue koostuu 74 kunnasta "(municipale)" (31.12.2015):
Sanguo yanyi

Sanguo yanyi (, "Kolmen kuningaskunnan kertomus") on Kiinan kirjallisuuden tunnetuimpia teoksia, yksi neljästä klassikkoromaanista. Sen kirjoittajaksi nimetään Luo Guanzhong, joka eli noin 1300-luvulla. Teos perustuu tuhat vuotta vanhempaan Kolmen kuningaskunnan kronikkaan.
Historia.
Ensimmäiset säilyneet merkit kirjasta ovat noin vuodelta 1500, joten kirjoittajasta ei ole täyttä varmuutta. Nykyiseen versioon on joka tapauksessa vaikuttanut paljon Mao Zhonggangin muokkaustyö 1700-luvulla.
"Kolme kuningaskuntaa" perustuu historiallisiin tapahtumiin. Se kertoo Han-dynastian hajoamisesta vuosina 168–280 ja sen tuoksinnassa vuosikymmeniä kestäneestä kolmen kuningaskunnan muodostumisesta ja keskinäisestä valtataistelusta. Romaanin suhdetta historiallisiin tapahtumiin on kuvailtu suoraviivaiseksi. Sen on sanottu olevan kahden kolmanneksen verran historiankirjoitusta ja yhden kolmasosan verran fiktiota.
Juoni.
Romaanin keskiössä on kolme sotaherraa: Cao Cao, jonka poika Cao Pi perustaa Wein kuningaskunnan nykyisen Kiinan pohjoisosiin; Liu Bei, joka perustaa Shun kuningaskunnan länteen, ja Sun Quan, joka perustaa Wun kuningaskunnan etelään. Niin ikään keskeinen hahmo on Liu Bein neuvonantaja Zhuge Liang, joka on tunnettu ovelista sotilasstrategioistaan.
Teoksen alussa Han-dynastian keisarin taivaan mandaatti alkaa murtua, mistä nähdään merkkeinä luonnonkatastrofeja ja levottomuuksia. Kirjan ensimmäisessä luvussa Liu Bei ja muita sotilasjohtajia tapaa persikkapuutarhassa vannoakseen uskollisuuttaan Han-keisarille, vaikka tämän vallan hapertuminen on jo selvää.
Aluksi kunnianhimoinen Cao Cao pidättäytyy julistautumasta Wein johtajaksi keisarin pettämisen pelossa, mutta myöhemmin hän päätyy hallitsemaan Kiinan keski- ja pohjoisosia. Liu Bei liittyy aluksi Cao Caon puolelle, mutta myöhemmin kääntyy tätä vastaan ja ryhtyy Sun Quanin liittolaiseksi. Heidän joukkonsa kukistavat yhdessä Cao Caon, minkä jälkeen liittolaisuus hajoaa. Sun Quan teloittaa Liu Bein kenraalin, minkä Liu Bei kostaa. Tämän jälkeen Wein joukot kukistavat Shun valtion. Lopulta uusi Jinin valtio ottaa voiton sekä Wein että Wun valtiosta.
Vaikutus.
Kiinassa kirjasta on tuotettu 84-osainen televisiosarja. Tarina on tunnettu Kiinan lisäksi muualla Itä-Aasiassa, ja monet katsovat teoksesta liike- ja kauppastrategioita. Teoksesta on tehty myös useita siihen pohjautuvia videopelejä ja sarjakuvia. Teosta ei ole julkaistu suomeksi.
Äimärautio

Äimärautio on Oulun kaupunginosa noin kolme kilometriä Oulun keskustan eteläpuolella Limingantien (seututie 847) ja Poikkimaantien risteyskohdassa. Kaupunginosassa ei ole laisinkaan vakituisia asukkaita.
Äimärautiolla sijaitsevat muun muassa Oulun rautatieaseman yhdistettyjen kuljetusten terminaali, Oulun ravirata, Äimäraution siirtolapuutarha sekä Äimäraution Ratsastuskeskus. Äimärautiolla sijaitsi aiemmin Oulun ensimmäinen K-Supermarket -ketjun myymälä, joka avattiin vuonna 1994 ja suljettiin 2003.
Kirjoittamisesta

Kirjoittamisesta: muistelmia leipätyöstä () on kirjailija Stephen Kingin kirjoittama kirja, jossa hän kertoo kirjailijantyöstään ja myös antaa kirjoitusohjeita aloitteleville kirjoittajille. Kirja on julkaistu Suomessa kahdella eri nimellä: vuonna 2000 nimellä "Kirjoittamisesta: muistelmia leipätyöstä" () ja vuonna 2006 nimellä "Kirjoittamisesta: muistelma leipätyöstä" ().
Stephen Kingin korkein käsky on: lue paljon, kirjoita paljon. Toinen käsky on: kirjoita mistä ikinä haluat, kunhan olet rehellinen. King analysoi kerronnan perusasioita kepeän perusteellisesti. Hyvän kirjoittamisen vaiheet hän oppi paikallislehden päätoimittajalta.
– Kun kirjoitat jutun, sinä kerrot sen itsellesi. Kun kirjoitat jutun uudestaan, tärkein tehtäväsi on karsia kaikki, mikä ei siihen kuulu. Kirjoita ovi kiinni ja toimita ovi auki.
Käsikirjoituksen ensimmäinen versio on tarkoitettu kirjoittajalle itselleen. Tämän jälkeen hyvä kirjoittaja soveltaa Aristoteleen perusoppia, jonka mukaan kaikki turha on karsittava. Ernest Hemingway on kuvannut vaihetta sanoin ”kill your darlings”. Kun teksti on toimitettu, kirjoittaja ”astuu ulos”, teksti kuuluu kaikille, jotka haluavat sen lukea tai sitä arvostella.
King lisää prosessiin kolmannen vaiheen: tekstin viimeistelyn. Karsi lujalla kädellä pois turhat adjektiivit, adverbit ja passiivit.
– Kymmenen prosenttia tekstistä pois, King sanoo.
Alan Shepard

Alan Bartlett Shepard, Jr. (18. marraskuuta 1923 Derry, New Hampshire – 21. heinäkuuta 1998 Pebble Beach, Kalifornia) oli ensimmäinen avaruudessa käynyt yhdysvaltalainen astronautti. Häntä ennen avaruudessa oli käynyt vain neuvostoliittolainen Juri Gagarin.
Sotilasura laivastossa.
Alan Shepard valmistui upseeriksi Yhdysvaltain laivastoakatemiasta heinäkuussa 1944. Tämän jälkeen hän palveli Fletcher-luokan hävittäjä USS Cogswellilla, osallistuen toisen maailmansodan Tyynenmeren taisteluihin. Sodan päätyttyä Shepard sai laivaston lentäjäkoulutuksen Corpus Christissä Teksasissa ja Pensacolassa Floridassa. Laivaston lentäjän siivet hän sai vuonna 1947 ja palveli eri lentotukialuksilla merivoimien 42. hävittäjälentolaivueessa (VF-42).
Vuonna 1950 Alan Shepard siirtyi laivaston koelentokouluun, joka sijaitsi laivaston Patuxent Riverin lentotukikohdassa Marylandissa. Koelentäjänä hän osallistui muun muassa F2H-3 Banshee -hävittäjän testaamiseen ja ilmatankkausmenetelmien kehittämiseen. 
Koelentokoulun jälkeen Shepard palveli operaatioupseerina laivaston 193. hävittäjälentolaivueessa, joka oli F2H Banshee-kalustolla varustettu yöhävittäjäyksikkö. Yksikkö oli sijoitettuna Essex-luokan lentotukialus USS Oriskanylle. Tämän jälkeen Shepard palasi jälleen Patuxent Riveriin, jossa hän osallistui F3H Demon-, F8U Crusader-, F4D Skyray-, F11F Tiger- ja F5D Skylancer -hävittäjien testaamiseen. Viimeiset viisi kuukautta Patuxent Riverissä Shepard toimi koelentäjien kouluttajana.
Seuraavaksi Shepard siirtyi laivaston sotakorkeakouluun (Naval War College), josta hän valmistui 1957. Tämän jälkeen hän palveli Atlantin-laivaston komentajan esikunnassa ennen siirtymistään NASAan 1959. 
Shepard saavutti yli 8 000 lentotuntia, joista 3 700 suihkukoneilla. 
Shepardin avaruuslennot.
Shepardin piti myös osallistua Mercury 10 ("Freedom 7-II") -lentoon toukokuussa 1963, mutta se peruttiin. Tämän jälkeen Shepard nimettiin komentajaksi ensimmäiselle miehitetylle Gemini-lennolle, mutta joutui jäämään pois lennolta, kun alkuvuodesta 1964 Shepardilla todettiin Ménièren tauti. Toukokuussa 1969 hän sai jälleen täydet lento-oikeudet sisäkorvaan tehdyn leikkauksen jälkeen. Shepard oli alun perin nimetty Apollo 13 -lennon komentajaksi, mutta pyynnöstään hänet siirrettiin seuraavalle lennolle.
Shepard kuoli 74 vuoden iässä leukemiaan.
St. John’s

St. John’s on Antigua ja Barbudan pääkaupunki Länsi-Intian saaristossa Karibianmerellä. Siellä asui vuoden 2011 väestönlaskennan mukaan 22 219 asukasta. St. John’s on maan kaupallinen keskus ja Antiguan saaren pääsatama.
Hallinnollisena keskuksena St. John’s on ollut vuodesta 1632 ja Antigua ja Barbudan itsenäistyessä vuonna 1981 siitä tuli maan pääkaupunki.
Kaupunkia palvelee V. C. Birdin kansainvälinen lentoasema. Se sijaitsee kahdeksan kilometriä kaupungista koilliseen.
Abu Dhabi

Abu Dhabi (, ) on Yhdistyneiden arabiemiirikuntien pääkaupunki, joka sijaitsee samannimisessä emiirikunnassa. Vuonna 2023 Abu Dhabin kaupungin alueella asui arviolta 1 567 000 ihmistä. Asukkaista vain 20,2 prosenttia on Arabiemiirikuntien kansalaisia. Väestöstä valtaosan muodostavat ulkomailta tulleet vierastyöläiset, jotka ovat enimmäkseen miehiä, mistä johtuen miesten osuus emiraatin väestöstä on 71 prosenttia. Vuosina 2005–2012 Abu Dhabin väkiluku kasvoi 7,9 prosentin vuosikeskiarvolla.
Kaupungin päivittäisen hallinnon pyörittämisestä vastaa emiraatin hallitsija, šeikki Mohammed bin Zayed al-Nahyan.
Kaupungissa sijaitsee Abu Dhabin kansainvälinen lentoasema (AUH). Vuonna 2008 sen kautta kulki yli yhdeksän miljoonaa matkustajaa. Abu Dhabin kansallinen lentoyhtiö, Etihad Airways, pyrkii osaltaan houkuttelemaan kaupunkiin samantyylistä matkailijoiden virtaa kuin Dubaihin. Samaan aikaan Abu Dhabi on kuitenkin koettanut säilyttää perinteisemmän arabi-imagon kuin länsimaalaistunut Dubai.
Abu Dhabi sai myös Formula 1 -kaudeksi 2009 oman Grand Prix’n. Vuodesta 2009 rakennettu Louvre Abu Dhabi avattiin vuonna 2017.
Ilmasto.
Abu Dhabissa on Köppenin ilmastoluokituksen mukaan subtrooppinen aavikkoilmasto. Kesäisin on kuumaa ja erittäin kuivaa, talvisin on lämmintä ja melko kuivaa. Vuoden keskilämpötila on noin 27 °C ja keskimääräinen sademäärä 80 millimetriä. Elokuu on lämpimin kuukausi. Silloin vuorokauden keskilämpötila on noin 34 °C. Viilein kuukausi on tammikuu, jolloin keskilämpötila on noin 18 °C. Sateisin kuukausi on helmikuu, jolloin sataa keskimäärin noin 30 millimetriä. Kesällä ja syksyllä on puolestaan kuivinta. Silloin keskimääräinen sadanta on 0 millimetriä.
Matkailu.
Matkailijoita saattavat Abu Dhabissa kiinnostaa sen kulttuurimonumentit ja jyrkkiä megarakenteita sisältävä arkkitehtuuri. Muita matkailijoiden ehkä suosimia kohteita ovat Sheikh Zayedin suurmoskeija, huvipuisto, Emirates Palace -hotelli, markkinat, museot, rannat ja kaupungin ulkopuolella sijaitsevat vanhat aavikkokaupungit.